'Dis nie jou besigheid nie,' sê Ramaphosa oor ANC-faksiegevegte | Maroela Media
'Dis nie jou besigheid nie,' sê Ramaphosa oor ANC-faksiegevegte
Pres. Cyril Ramaphosa. (Foto: Elmond Jiyane, GCIS)
"Wat besig is om in die ANC te gebeur is nie jou besigheid nie, dit is die ANC se besigheid."
Só het pres. Cyril Ramaphosa Donderdag aan DA-leier John Steenhuisen gesê tydens 'n mondelingse vraag-en-antwoord-sessie in die Nasionale Vergadering.
Steenhuisen het aan die president gesê hy is vasgevang in die interne gevegte in die ANC terwyl die Covid-19-pandemie in Suid-Afrika woed. "Jy is besig om 'n faksie-oorlog te voer terwyl 'n derde golf (van Covid-19) in Suid-Afrika dreig," het Steenhuisen gesê.
"Toe jy betrokke was in jou eie gevegte in die DA het jy nooit gehoor dat enigeen van ons iets sê nie. Ons het nie kommentaar gelewer nie want wat in die DA gebeur is jou besigheid," het Ramaphosa, wat virtueel aan die sessie deelgeneem het, gesê.
Volgens mediaberigte het Ramaphosa vroeër die dag tydens 'n vergadering van die ANC se parlementêre koukus aan die party se LP's gesê hy is verslae oor Ace Magashule, geskorste sekretaris-generaal van die ANC, se optrede.
Dokumente het vroeër die week die ronde op sosiale media gedoen waarin Magashule sy onmiddellike appèl teen sy skorsing aankondig en waarin hy Ramaphosa "skors" uit die ANC.
Magashule is Maandag ingelig oor sy skorsing uit die regerende party. Hy het 'n brief ontvang wat lui dat hy van 3 Mei tydelik geskors word, hangende die finale uitslag van die strafsaak teen hom. Magashule is met volle voordele geskors.
John Steenhuisen, leier van die DA. (Foto: DA/Twitter)
Steenhuisen het vroeër in reaksie op Magashule se optrede gesê die DA sal nie toelaat dat Suid-Afrika die slagoffer word van die ANC se burgeroorlog nie.
"Aan die een kant is dit duidelik dat Magashule en sy mederampokkers nie sal huiwer om ons land tot op die grond af te brand ten einde hul onregmatige opbrengste te behou en om uit die tronk te bly nie.
"Dit is egter ook duidelik dat Ramaphosa se flouerige paaistrategie op skouspelagtige wyse geboemerang het op 'n president wat die behoud van sy party voor die belange van ons land plaas," het Steenhuisen gesê.
Die DA sal 'n dringende debat van nasionale belang in die parlement aanvra oor die "bedreiging" wat die "burgeroorlog" binne die ANC vir die land se demokrasie inhou.
"Omdat die ANC tans nog die meerderheidsparty in Suid-Afrika is, sal die skade onvermydelik na ons samelewing oorspoel, wat reeds gebuk gaan onder die grootste gesondheid- en ekonomiese krisis van ons leeftyd. Die werklikheid is dat die mense van Suid-Afrika die ware slagoffers van hierdie burgeroorlog sal wees as ons nie die era van politieke ANC-oorheersing dringend beëindig nie."
Ace Magashule ANC Cyril Ramaphosa
ANC-gevegte stryd om politieke oorlewing
Soektog na bootkaptein tydelik gestaak
Ramamparra is darem vinnig op sy agterpote as hy in 'n hoek gedryf word!!!
Steenhuizen, jy is nog erger as Maimane, hou op ….en kerm oor alles en lewer eerder positiewe en konstruktiewe bydrae om Suid Afrika te red
Jy moet ingeteken wees om te stem11-20Jy moet ingeteken wees om te stem
Op sy perdjie ne! Weet nie eers hoe om 'n grassnyer aan te sit nie, maar hy's die sogenoemde president gggmmmfff
Hier dog ek ACE het hom geskors?
Dis waar Ramaphosa verkeerd is. Die ANC kon nog nooit onderskei tussen die party en die staat nie. Hierdie is nie 'n "struggle" soos in die 70's en 80's nie. Hier is die voortbestaan en vooruitgaan (of, soos in hulle geval, die agteruitgang) van ons land in gedrang. Dít maak dit ONS besigheid en nie 'n ANC "besigheid" – nie.